**СТРАТЕШКИ ПЛАН**

**НА АГЕНЦИЈАТА ЗА АУДИО И АУДИОВИЗУЕЛНИ МЕДИУМСКИ УСЛУГИ**

**2024-2028**

СОДРЖИНА:

[ВОВЕД 3](#_Toc152759746)

[ВИЗИЈА, МИСИЈА ЦЕЛИ 6](#_Toc152759747)

[ПРАВНА РАМКА 8](#_Toc152759748)

[ОРГАНИЗАЦИСКА ПОСТАВЕНОСТ, НАДЛЕЖНОСТИ И SWOT АНАЛИЗА 11](#_Toc152759749)

[СТРАТЕШКИЦЕЛИ 14](#_Toc152759750)

[АКЦИСКИ ПЛАН 33](#_Toc152759751)

# ВОВЕД

Овој стратешки план на Агенцијата за аудио и аудиовизуелни медиумски услуги се носи во време кога во Извештајот на Европската Комисија од скрининг процесот на РС Македонија[[1]](#footnote-1) за Кластерот 1 – Фундаментални вредности, е оценето дека земјата има постигнато одредено ниво на подготвеност, односно дека е умерено подготвена во областа на слободата на изразување*.* Посочено е и дека општиот контекст за слободата на медиумите е поволен и овозможува критичко медиумско известување, но и дека целокупната реформа на медиумскиот сектор треба да ја предводи стратешка рамка изработена со поддршка од сите засегнати страни. Извештајот се осврнува и на работата на Агенцијата, во врска со што е посочено дека *„треба да се консолидираат финансиската стабилност и независноста на регулаторот за медиуми“*, но и дека *„и покрај овие предизвици, работата на Агенцијата за аудио и аудиовизуелни медиумски услуги добива позитивна оценка од медиумските здруженија“*.

Во Извештајот на Европската Комисија за напредокот на РС Македонија за 2023 година[[2]](#footnote-2), во врска со работењето на Агенцијата посочено е дека *„Во 2022 година медиумскиот регулатор продолжи да ја извршува својата надзорна улога над различни форми на медиуми и над недозволената медиумска концентрација и сопственост. Регулаторот продолжи да работи со ГО и со медиумските куќи за унапредување на медиумската писменост и на темите на човекови права, какви што се родовата еднаквост и почитувањето на правата на лицата со попреченост од страна на радиодифузерите. Финансиската стабилност и независноста на медиумскиот регулатор треба да се зајакнат. Ова стана уште поважно бидејќи регулаторот доби дополнителни задачи по усогласувањето на националното законодавство со Директивата на ЕУ за аудиовизуелни медиумски услуги“.*

Овие оценки се резултат на остварувањето на активностите што Агенцијата ги предвиде во претходната регулаторна стратегија која се однесуваше за периодот од 2019 до 2023 година. Иако овие пет години поминаа во услови на Ковид-19 пандемијата, општата енергетска и економска криза, Агенцијата успеа да ги реализира сите планирани активности. Во одредени области постигнати се видливи подобрувања – на пример обезбедено е многу повисоко ниво на транспарентност на сопственоста на радиодифузерите, а видливо е дека кај телевизиите и радија говор на омраза и дискриминација, речиси и нема. Но, целите што ги утврдивме за одредени области остануваат и понатаму предизвик, дел поради тоа што постигнувањето на целта зависеше и од други фактори (на пример, подигнувањето на нивото на медиумската писменост во земјата е цел која може да се постигне само со заеднички заложби на сите релевантни чинители) иако Агенцијата ги спроведе сите планирани активности, а дел поради пандемијата и економската криза (на пример целта – поттикнување на развојот на пазарот и конкуренцијата). Всушност, во овој период многу поважно беше да се бараат начини да се обезбеди одржливост на телевизиите и радијата, отколку да се зборува за некаков развој на пазарот. Деталниот преглед на реализираните активности од регулаторната стратегија за периодот од 2019 до 2023 година е достапен на веб страницата на Агенцијата.

Со овој стратешки план Агенцијата предвиде активности со чие остварување се очекува да се постигнат определени организациски цели (насочени кон зголемување на ефикасноста и ефективноста на работењето на Агенцијата), како и определени регулаторни цели (насочени кон подобрување на одредени аспекти на медиумската индустрија). При утврдување на стратешките цели Агенцијата ги користеше сознанијата од сопствените анализи, студии, извештаи, како и релевантните анализи и истражувања на невладините организации и други субјекти што работат во областа на медиумите.

Со измените на Законот за аудио и аудиовизуелни медиумски услуги од јули 2023 година, беше усогласено медиумското законодавство со ревидираната Директива за аудиовизуелни медиумски услуги. Со овие измени се проширија надлежностите на Агенцијата и се утврдија дополнителни обврски за медиумскиот регулатор. Покрај радиодифузерите, давателите на аудиовизуелни медиумски услуги по барање и операторите на јавни електронски комуникациски мрежи, како субјекти чие работење е предмет на регулација сега се јавуваат и давателите на услуги платформи за споделување видеа, и физичките лица кои се даватели на аудиовизуелни медиумски услуги по барање – инфлуенсерите/влогерите.

Во периодот на изработка на овој стратешки план, во тек е втората фаза на медиумски реформи, во која треба да се изработат измени на законските одредби за да се обезбеди конкурентност, одржливост и плурализам на медиумскиот пазар, унапредување на социјалниот и економскиот статус на новинарите, промовирање на медиумскиот плурализам и одржливоста на медиумите и усогласување на правната рамка за јавниот радиодифузен сервис со европските стандарди и со EU acquis. Од овие измени ќе произлезат дополнителни обврски за Агенцијата, што таа ќе треба да ги реализира во периодот што го опфаќа овој стратешки план.

Во следните пет години, дополнителни надлежности за Агенцијата може да произлезат и во врска со примената на новите и идните европски прописи. Европската Унија го донесе Актот за дигитални услуги, а наскоро се очекува да бидат усвоени уште два многу важни акти – Европскиот акт за слобода на медиумите и Регулативата за транспарентноста и таргетирањето на политичкото рекламирање.

Агенцијата ќе го ревидира овој стратешки план и целите утврдени во него во зависност од промените што ќе произлезат од овие процеси.

# ВИЗИЈА, МИСИЈА И ЦЕЛИ

ВИЗИЈА

Агенцијата за аудио и аудиовизуелни медиумски услуги, со своето стручно и транспарентно работење, ги поттикнува слободата на изразување, плурализмот во медиумите, заштитата на човековите права и слободи, заштитата на малолетниците, развојот на медиумската писменост и обезбедува рамноправни услови за развој на аудио и аудиовизуелните медиумски услуги.

МИСИЈА

Создавање поволен амбиент за овозможување одржлив медиумски пазар, развој на медиумскиот пазар и на фер конкуренцијата, заштита и поттикнување на слободата на изразување и на плурализмот и разновидноста на медиумите, поттикнување на функционирањето на системите на саморегулација и корегулација, развој и унапредување на медиумската писменост и социјалната инклузија и заштита на интересите на корисниците, особено на малолетната публика и на ранливите групи.

 ЦЕЛИ

Општите цели кон кои Агенцијата се стреми во своето работење се дефинирани во членот 2 од ЗААВМУ. Како надлежно регулаторно тело за работите што се предмет на овој закон, Агенцијата се грижи во РС Македонија да се обезбеди:

* развој на аудио и аудиовизуелните медиумски услуги;
* промовирање на слободата на изразување;
* развој на независната продукција;
* поттикнување, унапредување и заштита на културниот идентитет, јазикот и традицијата на заедниците во Република Македонија, почитување на културните и религиозните разлики, поттикнување на културата на јавен дијалог меѓу граѓаните со цел да се зацврстува заемното разбирање и толеранција за унапредување на односите меѓу различните заедници;
* поттикнување на творештвото, образовниот и научниот развој;
* заштита на интересите на корисниците особено на малолетните лица;
* развој на медиумската писменост;
* транспарентен, независен, ефикасен и отчетен јавен радиодифузен сервис;
* транспарентно, независно, ефикасно и отчетно регулаторно тело во областа на аудио и аудиовизуелните медиумски услуги;
* техничко-технолошки развој на аудио и аудиовизуелните медиумски услуги, конвергенција со електронските комуникации и услугите на информатичко општество;
* поттикнување и развој на конкуренцијата во аудио и аудиовизуелните медиумски услуги и реемитувањето на програмски сервиси преку јавни електронски комуникациски мрежи; и
* развој на економијата во Македонија.

Со овој стратешки план, Агенцијата утврди два вида посебни цели:

1. организациски цели – насочени кон зголемување на ефикасноста и ефективноста на работењето на Агенцијата:
* Понатамошно зајакнување на стручноста и знаењата на вработените
* Унапредување на работните процеси
* Унапредување на внатрешната организација на Агенцијата
* Унапредување на соработката со медиумските регулатори од други земји
1. Регулаторни цели - насочени кон подобрување на одредени аспекти на медиумската индустрија:
* Унапредување на медиумска регулатива
* Засилување на слободата на изразување и медиумскиот плурализам
	+ Зголемување на конкурентноста и одржливоста на медиумскиот пазар
* Понатамошен развој на медиумската писменост и поттикнување на социјалната инклузија
* Јакнење на саморегулација и корегулацијата
	+ Зајакнување на заштита на малолетната публика
* Транспарентност на медиумската сопственост

# ПРАВНА РАМКА

* **Закон за аудио и аудиовизуелни медиумски услуги** („Службен весник на РМ“ [бр. 184/2013; 13/2014; 44/2014; 101/2014; 132/2014; 142/2016; 132/2017; 168/2018; 248/2018; 27/2019; и "Службен весник на РСМ" бр. 42/2020, 77/2021 и 154/2023)](https://members.slvesnik.com.mk/ConsolidationDetails.aspx?Id=a3ac9e4d-b609-4266-882b-b03d6032d00a); ги уредува правата, обврските и одговорностите во областа на аудио и аудиовизуелните медиумски услуги, а субјекти кои се предмет на регулација се радиодифузерите; давателите на аудиовизуелни медиумски услуги по барање, давателите на услуги платформи за споделување видеа, и операторите на јавни електронски комуникациски мрежи. Го утврдува работењето на медиумскиот регулатор и јавниот радиодифузен сектор, нивните надлежности, органи, начелата на работењето и други специфични аспекти.
	+ - **Закон за медиуми** („Службен весник на РМ“ 184/2013 и 13/2014); ги пропишува основните начела и условите што треба да бидат исполнети од страна на издавачите на медиуми при вршење на дејноста, како и обезбедување на заштита на малолетни лица, одговорен уредник и уредништво, правото на новинар да го изнесе своето мислење и став и да одбие да изврши налог, односно задача, заштита на изворот на информации, импресум, јавност во работата на издавачот на медиум и правото на исправка и одговор на објавена информација
		- **Изборен законик** (["Службен весник на РМ" бр. 40/2006; 136/2008; 44/2011; 51/2011; 142/2012; 31/2013; 34/2013; 14/2014; 196/2015; 35/2016; 97/2016; 99/2016; 136/2016; 142/2016; 67/2017; 125/2017; 35/2018; 99/2018; 140/2018; 208/2018; 27/2019; и "Службен весник на РСМ" бр. 98/2019, 42/2020; 74/2021; 215/2021)](https://members.slvesnik.com.mk/ConsolidationDetails.aspx?Id=b5727e7c-27b8-464d-b0ce-3407f3c57a0c); ги регулира целокупните процеси за избор на претседател на Републиката, за избор на пратеници во Собранието, за членови на советите на општините, за избор на градоначалници на општините, вклучувајќи го и медиумското претставување на сите учесници во тој процес. Во согласност со Изборниот законик, Агенцијата е должна да го следи изборното медиумско претставување на програмските сервиси на радиодифузерите од денот на распишување на изборите до завршувањето на гласањето на денот на одржување на изборите.
		- [**Закон за еднакви можности на жените и мажите** ("Службен весник наРМ" бр. 6/2012; 150/2015; и "Службен весник на РСМ" бр. 53/2021)](https://members.slvesnik.com.mk/ConsolidationDetails.aspx?Id=874ca565-425c-4c82-aa76-71787f1ee436);ги етаблира еднаквите можности и еднаквиот третман на жените и мажите, основните и посебните мерки за воспоставување еднакви можности на жените и мажите, правата и обврските на одговорните субјекти за обезбедување еднакви можности на жените и мажите, постапката за утврдување нееднаков третман на жените и мажите, како и правата и должностите на Правниот застапник за еднакви можности на жените и мажите.
		- **Закон за авторското право и сродните права** („Службен весник на РМ“ 115/10, 51/11, 147/13, 154/15 и 27/16); ги уредува правата на авторите над своите индивидуални и интелектуални творби, правата на уметниците - изведувачи, на произведувачите на фонограми, на произведувачите на видеограми (филмски продуценти), на радиотелевизиските организации, на издавачите и на изготвувачите на бази на податоци над своите предмети на сродни права, како и остварувањето и заштитата на авторското право и сродните права. Законот го уредува и начинот на пренос и стекнување на правата за емитување на аудио и аудиовизуелни дела како и радиодифузното и кабелско реемитување на програмски сервиси од домашни и од странски радиодифузери.
		- [**Закон за слободен пристап до информации од јавен карактер** ("Службен весник на РМ" бр. 101/2019)](https://members.slvesnik.com.mk/ConsolidationDetails.aspx?Id=b2ca6961-a478-4f3d-aaff-cf45931170d1); ги уредува условите, начинот и постапката за остварување на правото на слободен пристап до информациите од јавен карактер со кои располагаат органите на државната власт и други органи и организации утврдени со закон, органите на општините, Градот Скопје и општините во Градот Скопје, установите и јавните служби, јавните претпријатија, правни и физички лица што вршат јавни овластувања утврдени со закон и дејности од јавен интерес и политичките партии во делот на приходите и расходите.
		- [**Закон за заштита на личните податоци** ("Службен весник на РСМ" бр.42/2020 и 294/2021)](https://members.slvesnik.com.mk/ConsolidationDetails.aspx?Id=b6c04059-8d20-43d9-897c-94be740182bf);ги уредува заштитата на личните податоци и правото на приватност во врска со обработката на личните податоци, а особено начелата поврзани со обработката на личните податоци, правата на субјектот на личните податоци, положбата на контролорот и обработувачот, преносот на личните податоци во други држави, основањето, статусот и надлежностите на Агенцијата за заштита на личните податоци, посебните операции на обработка на личните податоци, правните средства и одговорноста при обработката на личните податоците, супервизијата над заштита на личните податоци, како и прекршоците и прекршочната постапка во оваа област.
* **Закон за спречување и заштита од дискриминација** („Службен весник на РСМ“ бр.258/20); ги уредува превенцијата и забраната од дискриминација, облиците и видовите на дискриминација, постапките за заштита од дискриминација, како и составот и работата на Комисијата за спречување и заштита од дискриминација. Цел на овој закон е обезбедување на принципот на еднаквост и спречување и заштита од дискриминација во остварување на човековите права и слободи.

# ОРГАНИЗАЦИСКА ПОСТАВЕНОСТ, НАДЛЕЖНОСТИ И SWOT АНАЛИЗА

Агенцијата е самостојно и независно непрофитно регулаторно тело со статус на правно лице со јавни овластувања, кое е надлежно за работите што се предмет на ЗААВМУ и Законот за медиуми

Органи на Агенцијата се Советот (чии надлежности се утврдени во членот 18 од ЗААВМУ) и директорот (кој ја организира и раководи со работата на Агенцијата, согласно надлежностите утврдени во членот 20 од ЗААВМУ). Стручните, нормативно-правните, управните, управно-надзорните, материјално-финансиските, сметководствените, информатичките и другите работи на Агенцијата ги врши стручната служба.

Работењето на Агенцијата поблиску е уредено со „Деловникот за работа на Агенцијата“, а внатрешната организација и начинот на работа, видовите на организациoните облици и нивната надлежност, раководењето со организационите облици и други услови потребни за утврдување на внатрешната организација се уредени со „Правилникот за внатрешна организација и работа на Агенцијата за аудио и аудиовизуелни медиумски услуги“. Дополнително, со „Правилникот за систематизација на работните места во Агенцијата за аудио и аудиовизуелни медиумски услуги“ се утврдени работните места потребни за вршење на работите и задачите во Агенцијата, нивниот вкупен број, како и називите, звањата за работните места, посебните услови за вршење на работите и задачите, распоредот по организациските единици и описот на работните места. Наведените акти се во согласност со Законот за работните односи.

Агенцијата во своето работење се грижи за остварување на целите на ЗААВМУ, во рамки на своите надлежности утврдени во членот 6 од овој закон:

* се грижи за обезбедување на јавност во работата на радиодифузерите;
* ја поттикнува слободата на изразување;
* се грижи за заштита и развој на плурализмот на аудио и аудиовизуелните медиумски услуги, охрабрува и поддржува постоење на разновидни, независни и самостојни аудио и аудиовизуелни медиумски услуги;
* презема мерки во согласност со овој закон во случаите кога е извршена повреда на одредбите на овој закон или на прописите донесени врз основа на него и условите и обврските од дозволите;
* се грижи за обезбедување заштита на малолетните лица;
* ги донесува актите кои произлегуваат од овој закон;
* се грижи за заштита на интересите на граѓаните во областа на аудио и аудиовизуелните медиумски услуги, како и за оценување на мерките за заштита на тие интереси применети од услугите на платформите за споделување видеа;
* утврдува постоење на недозволена медиумска концентрација;
* одлучува за доделба, одземање или продолжување на дозволите за телевизиско или радио емитување;
* презема мерки за времено ограничување на пренос и прием на аудио и аудиовизуелни медиумски услуги од други држави на територијата на Република Македонија согласно со членот 45 од овој закон;
* донесува листа на настани од големо значење за јавноста на Република Македонија;
* поттикнува медиумска писменост;
* врши програмски, административен и стручен надзор;
* ги води регистрите утврдени со овој закон;
* спроведува истражувања и анализи во врска со одделни прашања од областа на аудио и аудиовизуелните медиумски услуги и услугите платформи за споделување видеа, и
* врши и други работи утврдени со овој закон.

**SWOT анализата**, односно проценката на внатрешните фактори (предностите и слабостите) и надворешните фактори (можности и закани) важни за функционирањето на Агенцијата, покажа дека:

**Предности на Агенцијата претставуваат:** стручноста и компетентноста на вработените; самостојноста и независноста во одлучувањето и остварувањето на надлежностите; континуирана и добра соработка со давателите на аудио и аудиовизуелни медиумски услуги и со операторите на јавни електронски комуникациски мрежи; активна вклученост во работата на Европската платформа на регулаторните тела и добро развиена соработка со меѓународните организации и со регулаторни тела од други држави; и отвореност и подготвеност за промени.

**Слабости на Агенцијата претставуваат:** зголемените надлежности на АВМУ со новата медиумска регулатива, без соодветно зголемување на човечките и материјалните ресурси, како и фактот дека постојната ИТ опрема со која располага Агенцијата нема да биде соодветна за да се исполнат проширените надлежности.

**SWOT анализа**

|  |  |
| --- | --- |
| ПРЕДНОСТИ | СЛАБОСТИ |
| 1. Стручност и компетентност на вработените
2. Самостојност и независност во одлучувањето и остварувањето на надлежностите
3. Континуирана и добра соработка со давателите на аудио и аудиовизуелни медиумски услуги и со операторите на јавни електронски комуникациски мрежи
4. Активна вклученост во работата на Европската платформа на регулаторните тела и добро развиена соработка со меѓународните организации и со регулаторни тела од други држави
5. Отвореност и подготвеност за промени
 | 1. Зголемени надлежности на АВМУ со новата медиумска регулатива, без соодветно зголемување на човечките ресурси
2. Постојната ИТ опрема нема да биде соодветна за да се исполнат проширените надлежности на Агенцијата.
 |
| МОЖНОСТИ | ЗАКАНИ |
| 1. Понатамошно зајакнување на стручноста и компетентноста на вработените
2. Подобрување на медиумската регулатива со измените што се подготвуваат
3. Понатамошно зајакнување на соработката со меѓународните организации
 | 1. Недостаток на стабилно и соодветно финансирање
2. Непостоење на национална стратегија за развој на дејноста
3. Правни празнини поради брзиот развој на медиумските услуги
 |

**Можности за развој на Агенцијата претставуваат:** понатамошно зајакнување на стручноста и компетентноста на вработените; подобрување на медиумската регулатива со измените што се во тек; и понатамошно зајакнување на соработката со меѓународните организации и дијалогот со давателите на аудиовизуелни медиумски услуги.

**Закани за редовното функционирање на Агенцијата претставуваат:** недостаток на стабилно и соодветно финансирање; непостоење на национална стратегија за развој на дејноста; и правни празнини поради брзиот развој на медиумските услуги.

# СТРАТЕШКИЦЕЛИ

Со остварувањето на активностите предвидени со овој стратешки план се очекува да се постигнат определени организациски цели (насочени кон зголемување на ефикасноста и ефективноста на работењето на Агенцијата), како и определени регулаторни цели (насочени кон подобрување на одредени аспекти на медиумската индустрија).

1. Организациски цели

Подигнување на ефикасноста на Агенцијата преку јакнење на нејзините капацитети, стручноста и знаењата на вработените и преку унапредување на работните процеси

* 1. Понатамошно зајакнување на стручноста и знаењата на вработените

Во периодот што го опфаќа овој стратешки план, се прошируваат надлежностите на Агенцијата, се зголемува опфатот на субјектите што се предмет на регулација, а како резултат на брзиот технолошки развој се случуваат постојани значајни промени во медиумската индустрија. Сето ова наметнува потреба од континуирано доусовршување на вработените во стручната служба за да можат успешно и квалитетно да ги исполнуваат своите работни задачи. Во 2023 година, Стручната служба на Агенцијата ја сочинуваат вкупно 56 вработени, распоредени на работни места согласно Правилникот за систематизација на работните места во Агенцијата за аудио и аудиовизуелни медиумски услуги. Агенцијата секоја година донесува Годишен план за обуки во тековната година, во кој се опфатени сите работилници, курсеви, конференции, советувања, вебинари, студиски посети и други видови обуки на кои вработените во стручната служба ќе присуствуваат во годината, а кои ќе придонесат за зајакнување на стручноста и знаењата на вработените. Во периодот што следи од посебна важност ќе биде вработените во Агенцијата да ги зајакнат своите знаења во врска со новите правила на Европската Унија, кон чии одредби како земја - кандидатка за членство во ЕУ задолжително треба и Македонија да се придржува. Станува збор за Актот за дигитални услуги/Digital Service Act (DSA), Европскиот акт за медиумски слободи/European Media Freedom Act (EMFA), Регулативата за транспарентноста и таргетирањето на политичкото рекламирање/Regulation of the European Parliament and of the Council on the transparency and targeting of political advertising и други. Последните два акти сé уште не се финализирани, но се очекува наскоро да бидат усвоени.

Рок: во континуитет

* 1. Унапредување на работните процеси

Покрај зајакнувањето на стручноста и знаењата на вработeните, Агенцијата во континуитет се грижи да го подобрува квалитетот на своето работење и ефикасноста во управувањето со работните процеси. Во своето работење го има воведено и имплементирано системот за управување со квалитет во согласност со барањата на меѓународниот стандард ISO 9001:2015 и има изработено процедури за квалитет со кои се регулираат најважните процеси на Агенцијата и кои овозможуваат рационализација и поделба на одговорностите меѓу вработените, воспоставуваат стандарди на работењето и начинот на комуникација и на размената на информации. Покрај тоа, Агенцијата има изработено и Политика за квалитет, Стратегија за управување со квалитет и Прирачник за квалитет. За секоја процедура, изготвени се протоколи за постапување во кои јасно се прецизирани сите активности, чекорите за постапување по нив, како и роковите за исполнување на обврските на вработените во Агенцијата. Девет вработени се имаат стекнато со сертификат за интерен проверувач, а покрај нив секоја година проверка на почитувањето на процедурите врши и акредитирано сертификациско тело. Во периодот што следи ќе биде потребно да се изработат нови процедури со кои ќе се уредат работните процеси поврзани со новите надлежности на Агенцијата, но и да се изменат и подобрат некои од постоечките процедури. За да обезбеди поголем квалитет во работењето, Агенцијата постојано ќе ги подобрува и усовршува работните процеси.

Рок: во континуитет

* 1. Унапредување на внатрешната организација на Агенцијата

Проширувањето на надлежностите на Агенцијата и внесувањето нови субјекти во доменот на медиумската регулатива, како што се платформите за споделување видеа и влогерите/инфлуенсерите, бараат нужно да се спроведе и соодветна реорганизација на Агенцијата, и тоа или преку прераспределба на активностите меѓу постоечките или преку оформување организациони единици за вршење надзор над новите субјекти што се предмет на регулација. Исто така, ќе биде потребно да се усогласи организационата поставеност и на другите организациони единици за кои произлегуваат дополнителни работни задачи во врска со наодите утврдени со надзорот, како и од другите проширени надлежности на Агенцијата.

Рок: во 2024 година

* 1. Унапредување на соработката со медиумските регулатори од други земји

Агенцијата ќе ја зајакне соработката со медиумските регулатори, особено со оние во земјите од регионот, за да се овозможи размена на добрите практики, знаења и искуства во врска со имплементацијата на ревидираната Директива за аудиовизуелни медиумски услуги, и на новите и идни прописи на Европската Унија - Актот за дигитални услуги, Европскиот акт за медиумски слободи, Регулативата за транспарентноста и таргетирањето на политичкото рекламирање и други.

Рок: во континуитет

1. РЕГУЛАТОРНИ ЦЕЛИ
	1. Унапредување на медиумска регулатива
* Изготвување и усвојување на сите подзаконски акти потребни за да се обезбеди соодветна примена на последните законски измени

На крајот на јули 2023 година стапија на сила измени и дополнувања на ЗААВМУ. Општата цел на овие измени беше усогласување со Директивата за аудиовизуелните медиумски услуги (ЕУ)2018/1808 и соодветните европски стандарди, а конкретни цели што треба да се постигнат со нив, покрај усогласување на националното медиумско законодавство со регулаторната рамка на ЕУ се и: 1. Обезбедување кохерентност меѓу законодавната и регулаторната рамка и засилување на правната сигурност, 2. Засилување на промоцијата на слободата на изразување и медиумскиот плурализам во конвергентното медиумско опкружување, 3. Постигнување поголема конкурентност и одржливост на медиумскиот пазар, 4. Засилување на заштитата на потрошувачите, вклучувајќи ги малолетните лица и ранливите групи, и 5. Промовирање на саморегулацијата и корегулацијата.

Агенцијата има обврска во првите 18 месеци од периодот што го опфаќа овој стратешки план, односно најдоцна до крајот на јули 2025 година, да ги донесе сите подзаконски акти чие донесување е утврдено со измените на ЗААВМУ. Станува збор за повеќе акти со коишто треба да се разработат одредени законски одредби за да се овозможи нивна примена. Овој процес е од исклучителна важност, поради тоа што овие подзаконски акти се неопходни за да може непосредно и правилно да се спроведат одредбите од законот.

Подзаконски акти што ќе се изработат и донесат: правилник со кој ќе се пропише начинот на обезбедување на уделот и видливоста на европски дела во каталогот на програми на давателите на аудиовизуелни медиумски услуги по барање (член 60), правилник со кој ќе се пропише кое физичко лице ќе се смета за давател на аудиовизуелна медиумска услуга по барање и формата и содржината на образецот на пријавата за евидентирање во регистарот на даватели на аудиовизуелни медиумски услуги по барање (член 56), правилник со кој ќе се пропише формата и содржината на образецот на пријавата за регистрирање и формата и содржината на регистарот на даватели на услуги платформи за споделување видеа (член 144-б), и правилник со кој ќе се пропишат мерките што давателите на аудиовизуелни медиумски услуги се должни да ги спроведуваат за нивните услуги да бидат попристапни за лицата со попреченост, како и начинот на кој ќе се спроведуваат обврските за обезбедување социјална инклузија (член 26).

Подзаконски акти што ќе се изменат и дополнат: Правилник за заштита на малолетните лица, Правилник за спонзорство, Упатство за примена на одредбите за пласирање производи. Исто така, ќе се направат измени и дополнувања на Водичот за мониторинг на „говорот на омраза“.

Рок: до јули 2025 година

* Усовршување и подобрување на постојните подзаконски акти

Агенцијата ќе ги подобрува и усовршува подзаконските акти што ги донела за да се следи динамиката на развојот на дејноста, односно за тие да одговорат на сите измени што се појавуваат.

Рок: во континуитет

* Активно учество во идните измени на медиумската регулатива

Врз основа на искуствата и сознанијата што ќе произлезат од примената на ЗААВМУ во првите две години од периодот што го опфаќа овој стратешки план, Агенцијата ќе изработи анализа во која ќе даде стручно мислење и препораки што ќе му послужат на надлежното министерство како стручна основа за понатамошни измени и дополнувања на законите. Иако Агенцијата нема надлежност за поднесување иницијативи за измена на медиумската регулатива, како орган кој е надлежен за спроведување на ЗААВМУ таа има директен увид во евентуалните проблеми и слабости што се јавуваат при примената на одредбите од овој закон.

Рок: декември 2026 година

Во периодот што го опфаќа овој стратешки план ќе биде потребно да се направат измени и дополнувања на македонското медиумско законодавство за да се обезбеди соодветна примена на новите прописи на Европската Унија. Станува збор за три исклучително важни акти:

* Актот за дигитални услуги/Digital Service Act (DSA), кој влезе во сила во ноември 2022 година, а правилата утврдени во него целосно ќе се применуваат од страна на земјите - членки од 17.02.2024 година. Со овој Акт се регулираат интернет посредниците и онлајн платформите (платформите за онлајн трговија, социјалните мрежи, платформите за споделување видеа, платформите за трговија со апликации, како и платформите за услуги за патување и сместување). Целта е да се спречат незаконски и штетни активности и содржини на интернет, за да се обезбеди посигурно онлајн опкружување, каде основните права на корисниците се заштитени, како и да се обезбедат еднакви услови за сите учесници на пазарот.
* Европскиот акт за медиумски слободи/European Media Freedom Act (EMFA), кој се очекува да биде усвоен наскоро. Со овој акт се воведуваат низа обврски во врска со разни прашања, вклучувајќи ги и медиумскиот плурализам, државното огласување, безбедноста на новинарите.
* Регулативата за транспарентноста и таргетирањето на политичкото рекламирање/Regulation of the European Parliament and of the Council on the transparency and targeting of political advertising, која исто така се очекува да биде усвоена наскоро.
* Европскиот акт за Вештачка интелегенција (EU AI Act), кој се очекува да биде усвоен наскоро. Овој акт е важен за аудиовизуелниот сектор поради тоа што системите на вештачка интелигенција што ги користат давателите на аудиовизуелни медиумски услуги и продуцентите на аудиовизуелни дела можат да имаат значително влијание врз општествените текови. Во овој контекст Европската радиодифузна унија (ЕБУ) посочува дека голем дел од системите на вештачка интелигенција што тие ги користат може да бидат категоризирани како високоризични и затоа е важно да се преземат соодветни мерки за да се гарантира дека тие се безбедни, транспарентни и недискриминаторски.

Агенцијата во континуитет го следи развојот на овие акти и е добро запознаена со нивната содржина и прашањата што тие ги уредуваат, преку учеството во меѓународните организации и асоцијации од аудиовизуелната сфера во кои членува или има статус на набљудувач (Европската платформа на регулаторни тела (EPRA), Медитеранската мрежа на регулаторни тела (MNRA), Групата на европски регулатори за аудиовизуелни медиумски услуги (ERGA), на други релевантни меѓународни настани од аудиовизуелната област, како и преку учество на работилници и обуки посветени на овие акти). Оттука, Агенцијата може активно да се вклучи и да придонесе за усогласување на домашното законодавство со овие правни акти.

* 1. Засилување на слободата на изразување и медиумски плурализам

Иако, на прв поглед, во постојниот ЗААВМУ на Агенцијата ѝ се доделени сите основни механизми за заштита и развој на медиумскиот плурализам, досегашната примена во праксата покажа дека речиси кај секој од нив се јавува одреден проблем за да се постигне оваа регулаторна цел.

Станува збор за следните надлежности доделени на Агенцијата, а кои претставуваат инструмент со кој медиумските регулатори го обликуваат, поттикнуваат и штитат плурализмот во медиумите: 1. да доделува или одзема дозволи за телевизиско и радио емитување; 2. да го следи исполнувањето на обврските на радиодифузерите согласно издадените дозволи и одредбите од законот; 3. да испитува и да утврдува постоење недозволена медиумска концентрација и да одобрува промена на сопственоста кај радиодифузерите; 4. да изрекува мерки во случаите кога ќе констатира непочитување, повреда или прекршување на одредбите од овој закон и подзаконските акти донесени врз основа на истиот, како и на условите и обврските утврдени со дозволата и другите акти на Агенцијата; и 5. да ги донесува подзаконските прописи со кои се уредуваат аспекти важни за обезбедување медиумски плурализам.

Во досегашната примена воочено е дека:

* кај одредбите од ЗААВМУ во врска со одземање на дозволата, постои недореченост и непрецизност поради што се јавува проблем за нивна правилна примена, особено во врска со евентуалното неисполнување на програмските обврски од страна на радиодифузерите;
* одредбите во врска со плурализмот на медиумската сопственост се застарени и не се во согласност со дигиталното медиумско опкружување, а дел од нив се нејасни и нужно е нивно изменување;
* во ЗААВМУ нема јасно формулирани критериуми врз основа на кои Агенцијата ќе одлучува за обновување на дозволите.

Прв чекор, без кој не се можни никакви подобрувања во однос на обезбедување медиумски плурализам во државата е да се отстранат ваквите недостатоци во регулативата.

Потребно е во Законот јасно да се утврди дека Агенцијата ќе ја одземе дозволата ако радиодифузерот и откако Агенцијата ги изрекла предвидените законски мерки не се придржува на програмските обврски утврдени во дозволата, а кои претставувале критериум за оценување на пријавата што ја поднел на јавниот конкурс на кој ја добил дозволата.

Потребата да се процени дали одредбите од ЗААВМУ со кои се утврдени ограничувањата на медиумската сопственост обезбедуваат заштита на плурализмот и фер конкуренцијата на пазарот, но истовремено и развој на пазарот, или пак веќе се застарени и во услови на дигитално опкружување се премногу ограничувачки и претставуваат пречка за развој на пазарот, Агенцијатa ја утврди уште во 2019 година, кога ја изработи својата стратегија за периодот од 2019 до 2023 година. Во 2020 година, по нарачка на Агенцијата, во рамки на проектот „Слобода на изразување и слобода на медиумите“ (ЈУФРЕКС 2) на Европската Унија и Советот на Европа, од страна на експерти на Советот на Европа беше изработена студија „Плурализмот на медиумската сопственост во новото медиумско опкружување“. Во неа е посочено дека сегашната рамка не одговара на реалноста на „новото“ аудиовизуелно опкружување и дека има потреба од измена на овие одредби, за да се овозможи развој на медиумскиот пазар и окрупнување на индустријата. Агенцијата уште тогаш ја достави студијата до Министерството за информатичко општество и администрација за да може, како овластен предлагач на законите што се однесуваат на работењето на медиумите, да ги има предвид заклучоците и препораките содржани во неа при креирањето на новата медиумска регулатива. Во моментов во тек е втората фаза од измените на медиумската регулатива, во која се очекува да бидат опфатени и овие прашања. Агенцијата активно ќе се вклучи во процесот на измените на законот за да придонесе за подобрување на овие одредби.

Во периодот што го опфаќа овој Стратешки план Агенцијата треба да го спроведе процесот на обнова на постојните дозволи на радиодифузерите. Дозволите на најголем дел од радиодифузерите истекуваа во јануари 2024 година, но поради тоа што со последните измени на ЗААВМУ беа направени суштински промени, поради очекувањето на дополнителни промени на регулативата, како и поради тоа што не се јасно формулирани критериумите врз основа на кои Агенцијата ќе одлучува на кои радиодифузери ќе им ја продолжи дозволата за дополнителниот период од девет години, со преодните одредби од измените на ЗААВМУ од јули 2023 година се утврди дека *„дозволите за телевизиско или радиоемитување на трговските радиодифузни друштва и на непрофитните радиодифузни установи, чијашто важност од девет години истекува заклучно со 31 декември 2024 година, се продолжуваат за период од дополнителни три години од денот на истекот на дозволата“*. Во овие три години, а за да не се случи во 2027 година да се повтори истата ситуација, односно регулаторот да не располага со реални и јасни критериуми при одлучувањето за ова исклучително важно прашање, потребно е во законот точно да се пропишат критериумите што радиодифузерите треба да ги исполнат за да им биде обновена дозволата.

Имајќи го предвид ограничениот економски потенцијал на македонскиот медиумски пазар и фактот дека сосема мал дел од радиодифузерите остваруваат позначајни приходи, па дури и од нив не сите остварува позитивен финансиски резултат, потребно е многу сериозно да се размисли за препораката од студијата „Економска виталност и одржливост на аудиовизуелната индустрија во дигитално опкружување“ дека *„не треба да се доделуваат нови дозволи освен ако подносител(к)ите на барања не презентираат солиден економски модел“*. Досегашното искуство на Агенцијата потврдува дека е потребно да се предвиди ваква обврска, поточно да се доуреди формата и содржината на барањата за распишување конкурс за доделување дозволи што ги поднесуваат заинтересираните страни, за што повторно се потребни законски измени со кои или ќе се уреди содржината на барањето или ќе и се додели надлежност на Агенцијата да го уреди барањето.

Постојната легислатива претставува сериозна пречка за Агенцијата да може да ја врши својата најважна надлежност – да го обликува медиумскиот плурализам, и доколку не се направат соодветни законски измени, Агенцијата ќе преземе инцијатива и до надлежното министерство ќе достави ставови и предлози за нејзино изменување.

Рок: во втората половина од 2024 година

* зајакнување на интегритетот и транспарентноста на изборните процеси во онлајн просторот

Во 2023 година, на иницијатива на Агенцијата, во соработка со релевантните субјекти во медиумската сфера, беше изработен „Кодекс за однесување во онлајн просторот за време на изборни процеси и референдуми“. Почитувањето на  стандардите утврдени во него ќе го следи Координативно тело кое е составено од претставници на иницијаторите на Кодексот.

Кодексот се однесува на политичките партии, нивните кандидати и независните кандидати и нивното постапување во онлајн просторот (вклучително на социјалните мрежи), за време на изборните циклуси и референдуми. Воедно, опфатени се и интернет изданијата на радиодифузерите, онлајн медиумите, проверувачите на факти, инфлуенсерите и други субјекти кои можат да извршат влијание врз јавноста во функција на кампања за време на избори или референдуми.

Агенцијата покрај учество во работата на Координативното тело, ќе ја одржува и ажурира наменски креираната веб страница [www.izborenkodeksonline.mk](http://www.izborenkodeksonline.mk) и ќе ја администрира наменската е-маил адреса. На овој начин, сите заинтересирани страни ќе можат да поднесуваат претставки за непочитување на етичките начела и принципи пропишани во Кодексот.

Рок: од денот на распишување на избори/референдум до нивно завршување

* 1. Зголемување на конкурентноста и одржливоста на медиумскиот пазар

Оваа стратешка цел е всушност една од конкретните цели на измените и дополнувањата на ЗААВМУ од јули 2023 година – да се постигне поголема конкурентност и одржливост на медиумскиот пазар. Измените на членот 100 од Законот со кои се обезбедува поголема флексибилност во врска со времетраењето на рекламирањето и телешопинг спотовите имаат за цел да обезбедат позитивно влијание врз приходите на радиодифузерите. Имено, наместо досегашното ограничување за емитување реклами и телешопинг спотови до најмногу 12 минути на секој реален час, со измените е овозможено радиодифузерите да емитуваат рекламни и телешопинг спотови до 20% од вкупното време на емитување во два подолги периоди (помеѓу 6:00 и 18:00 часот, како и помеѓу 18:00 и 24:00 часот) при што самите избираат како ќе ги распоредат спотовите во овие два периода. Покрај тоа, со измените се либерализирани и правилата за пласирање производи, кое сега е дозволено во сите видови аудио и аудиовизуелни медиумски услуги, со исклучок на вестите и програмите посветени на актуелни прашања и теми, програмите посветени на прашања поврзани со потрошувачите, верските програми и програмите за деца. И оваа законска измена треба да овозможи зголемување на приходите на радиодифузерите.

Истовремено, со измените на Законот се зголемуваат обврските на давателите на аудиовизуелни медиумски услуги по барање, а платформите за споделување видео содржини се внесуваат во регулаторниот домен, со што ваквите измени имаат за цел да овозможат услови за рамноправна позиција на пазарот меѓу различните видови даватели на аудиовизуелни медиумски услуги.

Се очекува сето ова да го направи македонскиот аудио и аудиовизуелен сектор попривлечен за инвестиции. Најважен предуслов за тоа е соодветно спроведување на овие одредби, за што Агенцијата обезбедува јасни правила и надзор над исполнувањето на обврските.

* Обезбедување сознанија за обемот и карактеристиките на пазарот

Во изминатите години Агенцијата изработува редовни годишни анализи на пазарот, кои се однесуваат на работењето на радиодифузерите – телевизиите и радиостаниците, со што обезбедува податоци за економските карактеристики на овие два сегменти од медиумската индустрија (вкупните приходи, структурата на приходите, трошоците, резултатот од работењето, бројот на вработени и друго). За да се обезбедат посеопфатни сознанија, во 2020 година по нарачка на Агенцијата беше изработена студија „Утврдување на влијанието на новите медиуми врз формирањето на јавното мислење и врз работењето на традиционалните медиуми“, во која беа опфатени и онлајн медиумите.

Имајќи предвид дека за градење и имплементација на политики кои треба да го поттикнуваат развојот на аудиовизуелната дејност, важен предуслов е да се согледа целосниот контекст на медиумскиот пазар, Агенцијата ќе изработи студија за да се обезбедат сознанија за обемот и карактеристиките на вкупниот медиумски пазар и на посебните медиумски сектори, вклучувајќи ги и давателите на аудиовизуелни медиумски услуги по барање, платформите за споделување видеа и инфлуенсерите/влогерите.

Рок: во 2025 година

* Обезбедување услови за окрупнување на субјектите на пазарот

Одредбите од ЗААВМУ со кои се утврдени ограничувањата за стекнување сопственост се премногу ограничувачки и претставуваат пречка за развој на пазарот и окрупнување на индустријата. Во втората фаза од измените на ЗААВМУ, која во периодот на изработка на овој стратешки план е во тек, се очекува да се направат соодветни измени на Законот со кои ќе се овозможи ваквите ограничувањата да се утврдат на начин што ќе се заштити медиумскиот плурализам и фер конкуренцијата на пазарот, но истовремено ќе се овозможи субјектите на пазарот да генерираат доволно приходи за да може пазарот да се развива. Агенцијата активно ќе се вклучи во процесот на измените на Законот за да придонесе за подобрување на овие одредби.

Доколку не се направат соодветни законски измени, во втората половина од 2024 година, Агенцијата ќе преземе инцијатива и до надлежното министерство ќе достави ставови и предлози за нејзино изменување.

 Рок: во втора половина од 2024 година

* Испитување на можноста за воведување даночни и други олеснувања за локалните и регионалните радиодифузери и за непрофитните радиодифузни установи

Агенцијата ќе изработи анализа за да се утврди оправданоста да се воведат даночни олеснувања за регионалните и локалните радиодифузери, како и за непрофитните радија и доколку се покаже дека постои потреба и можност да се воведат вакви олеснувања, Агенцијата ќе ја достави до Владата за да се иницираат измени на даночните закони.

Рок: во 2025 година

* Зајакнување на дијалогот и соработката со субјектите што се предмет на регулација

На почетокот на 2024 година, Агенцијата ќе иницира формирање на работна група во која ќе учествуваат претставници на сите даватели на аудиовизуелни медиумски услуги по барање. Целта на оваа активност ќе биде да се овозможи континуирана соработка и дијалог помеѓу чинителите на пазарот и медиумскиот регулатор, размена на искуства, можност за разгледување на сите прашања важни за развој на овие услуги, како и предлагање решенија за подобрување на регулативата и други аспекти на работењето. Агенцијата со своите ресурси (просторни, технички и човечки) ќе ја помага и координира работата на оваа група, посредувајќи во организирање на состаноците, обезбедување потребни материјали и анализи за различни теми од интерес и друго.

Рок: во континуитет

* Фонд за поддршка на медиумскиот плурализам

Уште во претходната Стратегија која се однесуваше за периодот од 2019 до 2023 година, Агенцијата посочи дека е потребно „*сериозно да се размисли за создавање на фонд за поддршка на домашната играна и документарна продукција, особено на дефицитарните телевизиски форми и жанрови, како што се на пример програмите за деца“.* Во 2023 година, по нарачка на Агенцијата беше изработена студија „Економска виталност и одржливост на аудиовизуелната медиумска индустрија во дигиталното опкружување - Северна Македонија“, којашто содржи, меѓу другото, компаративна анализа на начините на коишто во неколку европски земји се поттикнува продукцијата на содржини, и од која може да се увидат добрите пракси што може да се искористат за креирање на најсоодветен модел за поддршка на домашната продукција во Македонија. Во изминатите години, Владата на неколку наврати најавуваше дека ќе започне со активности за формирање фонд за финансирање телевизиски и радио содржини (се најавуваше како Фонд за медиуми), но никакви посериозни чекори во овој правец не беа преземени.

Имајќи ја предвид, од една страна, незавидната економска состојба на радиодифузерите, а, од друга страна, очигледниот недостиг на домашна играна, документарна и детска програма, јасно е дека единствен начин да се обезбеди домашна продукција е државата да развие фонд за финансирање аудио и аудиовизуелни содржини.

Процесот на развивање механизми за поддршка на медиумите треба да биде широк и инклузивен и во него треба да бидат вклучени и медиумите и граѓанските организации што имаат активности во областа на медиумите. Прашања што треба да се разгледаат во подготвителната фаза опфаќаат: да се утврди изворот на средствата на фондот (државниот буџет, средства кои би ги уплаќале приватни компании врз основа на закон, донации и други извори на финансирање), да се утврди кое тело ќе ги распределува средствата, кои субјекти ќе може да ги користат средствата, кои обврски ќе ги имаат субјектите што ќе го користат фондот (на пример во врска со нивната пристапност за лицата попреченост) и друго. Агенцијата смета дека најголемиот дел од средствата треба да бидат наменети за продукција на квалитетна играна, документарна и образовна програма, како и за поддршка на професионалните медиуми со информативна програма, но не дневно/актуелно информирање, туку за независното истражувачко новинарство и други дефицитарни видови медиуми и содржини, кои придонесуваат за подобрување на медиумскиот плурализам.

Многу е важно да се утврдат и јасни и прецизни критериуми за оценување на поднесените пријави при конкурирање за користење на средствата од фондот. За таа цел, неопходно е да се дефинираат целите на фондот (на пример: продукција на квалитетна играна, документарна и образовна програма; поттикнување на творештвото, образовниот и научниот развој; поттикнување, унапредување и заштита на културниот идентитет, јазикот и традицијата на заедниците во Македонија, почитување на културните и религиозните разлики, поттикнување на културата на јавен дијалог меѓу граѓаните со цел да се зацврстува заемното разбирање и толеранција за унапредување на односите меѓу различните заедници; создавање програмски содржини за почитување и промоција на основните човекови права и слободи, приватноста, достоинството, угледот и честа на индивидуата, толеранцијата, разбирањето и почитувањето на различностите, чувството за мир, правда, демократските вредности и институциите, заштита на малолетници, родовата еднаквост, придобивките од граѓанското општество и сузбивање на дискриминацијата). Секако, покрај придонесот кон остварување на целите на фондот, важен критериум при оценувањето треба да биде и квалитетот и содржинската иновативност на пријавената содржина.

Агенцијата ќе достави предлог до МИОА да се започне со активности за развивање стратегија и механизми за формирање фонд за поддршка на медиумскиот плурализам, при што како добри практики треба да се искористат искуствата од Хрватска и од Ирска.

Рок: во 2025 година

* + Воспоставување структури за меѓусекторска соработка

Во 2024 година Агенцијата ќе започне со подготвителни активности за формирање мрежа за соработка помеѓу релевантни институции и организации кои имаат различни надлежности во онлајн просторот, заради сé поизразената потреба од заеднички пристап и соработка во медиумскиот сектор.

Целта е што подобро да се одговори на предизвиците што се појавуваат во врска со регулирање на онлајн медиумите, а за да се овозможи ефикасно спроведување на регулативата. Агенцијата ќе ја координира работата на мрежата и во континуитет ќе обезбедува логистичка и техничка поддршка за нејзиното работење.

Рок: формирање на мрежата – 2024/2025, координирање на работата на мрежата - во континуитет

* 1. Понатамошен развој на медиумската писменост и поттикнување на социјалната инклузија
* Понатамошен развој на медиумската писменост

Агенцијата, како институција која има законска обврска да ја поттикнува медиумската писменост во општеството, во согласност со својата „Политика за медиумска“ писменост, презема различни активности како што се истражувања на нивото на медиумска писменост, организирање работилници, објавување едукативни материјали и, особено, поддршка на Мрежата за медиумска писменост. Еден од клучните аспекти е администрирањето на работата на Мрежата која, на иницијатива на Агенцијата, беше формирана во 2017 година од 35 членки - основачки и изминатиов период бележи континуиран раст. На крајот од 2023 година таа брои 85 членки и освен јавни институции и министерства, граѓански организации, образовни установи и медиуми, од пред неколку години е отворена и за членување на компании и физички лица. Највидливиот дел од активноста на Мрежата се Деновите на медиумска писменост чие организирање започна во 2019 година. Во текот на повеќе денови, членки на Мрежата организираат различни форми на настани (конференции, работилници, обуки, панели, вебинари, посети на медиуми итн.) посветени на различни аспекти на темата на конкретните Денови. Ова се покажува како добар начин да се реализираат координирани и, неретко комплементарни, настани поврзани со медиумската писменост и насочени кон различни сегменти од населението/институциите/организациите. Агенцијата редовно ги координира и ги поддржува Деновите преку финансирање на кампањата, организирање настани/конференции, обезбедување материјали за видливост итн. Во следните пет години таа ќе продолжи со активностите за поттикнување на Мрежата, ќе ги одржува веб-страницата [www.mediumskapismenost.mk](http://www.mediumskapismenost.mk), профилите на Фејсбук и Инстаграм и Јутјуб каналот на кои можат да се најдат различни информации и ресурси. Секако, ќе продолжи да ги организира и Деновите на медиумска писменост и да презема активности за подигнување на свеста за медиумската писменост кај различни целни групи, како и за подигнување на нивото на професионалност кај медиумските работници, самостојно или во соработка со другите членки на Мрежата.

Рок: во континуитет

* Социјална инклузија

Со измените на Законот за аудио и аудиовизуелни медиумски услуги од летото 2023, со цел за негово усогласување со изменетата Директива за аудиовизуелни медиумски услуги од 2018 година, се зајакнаа обврските за давателите на медиумски услуги во поглед на обезбедување пристап до програмите за лицата со попреченост. Имено, досегашна формулација за „поттикнување“, сега прерасна во „обврска“ за континуирано и погресивно прилагодување на програмите користејќи некоја од алатките за пристапност. Со ова, досегашните напори на Агенцијата да ги поттикне радиодифузерите да донесат саморегулаторен или корегулаторен акт, сега се претвораат во обврска за регулирање на ова прашање. Во текот на 2024 година се очекува да се усвои подзаконски акт со кој јасно ќе се пропишат начините на кои телевизиите, радијата и давателите на медиумски услуги по барање, од година во година, ќе го зголемуваат бројот на програми пристапни за лицата со попреченост. Агенцијата ќе го следи исполнувањето на нивните годишни акциски планови за спроведување на ваквите мерки.

Рок: во 2024 година

* Родовите прашања во медиумите

Прашањето за зголемување на свесноста за третманот на родовите прашања во медиумите и понатаму останува исклучително важно за Агенцијата. Регулаторното тело ќе продолжи активно да придонесува кон подобрувањето на еднаквоста во општеството и тоа и преку учество во глобалните процеси и преку конкретни сопствени активности. Од една страна, и во наредниот период, Агенцијата ќе учествува во изработката на стратегиите и акциските планови за родова еднаквост и за спроведување на обврските од Истанбулската конвенција. Од друга страна, ќе продолжи да изработува, публикува и промовира годишни анализи за различни аспекти на родот во медиумите, за родовата структура на сопственоста, вработените и платите кај радиодифузерите, да организира дебати и работилници за родовите прашања, како и да врши превод и десеминирање до релевантните чинители на европските документи и препораки за начинот на усвојување на родово-чувствителниот пристап кон третманот на општествените прашања и вклучувањето на родот во главните токови.

Рок: во континуитет

* 1. Јакнење на саморегулацијата и корегулацијата

Агенцијата ќе ги зајакне дијалогот и соработката со давателите на аудиовизуелни медиумски услуги за да се поттикнат процесите на саморегулација и корегулација во медиумската индустрија. Овој процес ќе се одвива преку низа подготвителни активности, работни средби и состаноци за донесување кодекси на однесување, усвоени на национално ниво, особено во врска со прашањата што се однесуваат на ефективно намалување на изложеноста на малолетните лица на комерцијални комуникации за алкохолни пијалаци, како и прашањата во врска со комерцијални комуникации за храна и пијалаци што содржат прехранбени материи и состојки со хранлив или физиолошки ефект, особено масти, трансмасни киселини, сол, натриум и шеќери, чие прекумерно внесување не се препорачува во исхраната на децата. При тоа, кодексите задолжително треба да бидат широко прифатени од главните засегнати страни, да обезбедуваат редовен, транспарентен и независен мониторинг и проценка на остварувањето на нивните цели, како и да ги утврдат процедурите за почитување на воспоставените правила и одговорноста на страните за повредите на правилата, вклучувајќи и ефективни и пропорционални мерки за нивно непочитување.

Доколку кодексите за овие прашања не се донесат најдоцна до јули 2025 година, или ако тие не се спроведуваат ефективно во рок од две години од денот на нивното донесување, Агенцијата ќе донесе подзаконски акти со кои ќе ги пропише овие мерки, а потоа ќе ја следи и нивната примена.

Рок: за донесување кодекси - јули 2025 година; за пропишување мерки доколку кодексите не се донесат или не се спроведуваат ефективно – јули 2027 година

* 1. Зајакнување на заштита на малолетната публика

Со измените на ЗААВМУ од јули 2023 година, надлежностите на Агенцијата во врска со заштитата на малолетниците не се ограничени само на радиодифузерите и на давателите на аудиовизуелни медиумски услуги на барање, туку сега се проширени и на физичките лица даватели на аудиовизуелни услуги – инфлуенсери/влогери и платформите за споделување видеа. Тие ќе бидат предмет на регулација и од аспект на содржините кои се категоризирани како забранети или штетни (говор на омраза, порнографија, оружје, дискриминација итн), а истовремено и од аспект на рекламирањето, односно ќе мора да почитуваат одредени правила и да бидат транспарентни при рекламирањето. Агенцијата веќе го започна процесот на изготвување на подзаконските акти кои се нужни за да се обезбеди имплементација на законските одредби во врска со регулирањето на овие субјекти, кој ќе заврши во првата половина од 2024 година.

Рок: во 2024 година

Имајќи предвид дека значаен дел од вкупната гледаност отпаѓа на програмските сервиси од други држави што ги реемитуваат операторите на јавни електронски комуникациски мрежи, како и досегашното искуство дека на некои од овие канали се емитуваат содржини (реални шоу програми) за кои е потребно да се обезбеди соодветна заштита на малолетната публика, Агенцијата ќе преземе активности за да ги поттикне операторите да обезбедат родителска контрола при реемитувањето на овие програмски сервиси. Агенцијата ќе организира работни средби со операторите за да се изнајде најдобриот начин како да се заштити малолетната публика, од што треба да произлезе кодекс што ќе го потпишат операторите. Можни начини да се овозможи родителска контрола се: програмските сервиси кои содржат програми кои не се соодветни за публика под 18 години да не се дел од основниот туку само од дополнителниот пакет, или пристапот до ваквите содржини да биде само со претходно внесување на PIN код, со што на малолетниците би им се ограничил пристапот до оние содржини кои се потенцијално штетни за нив.

Рок: во 2024 година

Во 2025 година, Агенцијата ќе спроведе кампања со која ќе ги информира граѓаните за можноста за заштита на нивните интереси од штетни содржини обезбедени од страна на новите субјекти што ќе бидат предмет на регулација, односно за можноста да поднесуваат претставки и за инфлуенсерите и за платформите за споделување видеа.

Рок: во 2025 година

* 1. Зголемување на транспарентноста на медиумската сопственост
* Зголемување на транспарентноста на сопственоста

Преку реализација на активностите предвидени во Стратегијата за периодот од 2019 до 2023 година, Агенцијата ја зголеми транспарентноста на сопственоста на радиодифузерите. Имено, податоците за сопствениците на телевизиите и радијата (вклучувајќи и податоци за крајните сопственици на радиодифузерите), се објавени во посебен регистар на веб страницата на Агенцијата, што редовно се ажурира и е лесно, едноставно и бесплатно достапен на јавноста. Покрај тоа, постапувајќи согласно Препораката CM/Rec(2018)1 на Комитетот на министри за плурализам во медиумите и транспарентност на медиумската сопственост, Агенцијата изработува и редовни годишни извештаи за медиумската сопственост во кои се претставени податоци за сопственичката структура и промените во сопственичката структура на радиодифузерите, интеграцијата на капиталот кај радиодифузерите, сопственичката структура на печатените медиуми, како и податоци за преземените активности на Агенцијата во врска со утврдувањето недозволена медиумска концентрација.

И во периодот што го опфаќа овој стратешки план, Агенцијата ќе продолжи да ги води и ажурира регистрите за сопственоста на радиодифузерите на својата веб страница и да изработува редовни годишни извештаи за медиумската сопственост.

Рок: во континуитет

Дополнително, ќе преземе активности за да ги поттикне радиодифузерите, особено оние кои имаат вести и актуелно-информативни емисии, податоците за сопствениците да ги објават на своите веб страници.

Рок: во 2024 година

# АКЦИСКИ ПЛАН

|  |
| --- |
| 1. **Организациски цели**
 |
|   | **Стратешка цел** | **Активности**  | **Индикатор** | **Година на реализација** |
| 1.1 | Понатамошно зајакнување на стручноста и знаењата на вработените | Организирање работилници, курсеви, конференции, советувања, вебинари, студиски посети и други видови обуки на вработените во стручната служба | Одржани работилници, курсеви, конференции, советувања, вебинари, студиски посети и обуки | во континуитет |
| 1.2  | Унапредување на работните процеси | Изработка на нови процедури со кои ќе се уредат работните процеси поврзани со новите надлежности на Агенцијата и изменување и подобрување на некои од постоечките процедури | Изработени процедури  | во континуитет |
| 1.3 | Унапредување на внатрешната организација на Агенцијата | Измени на Правилникот за систематизација на работните места и Правилникот за внатрешна организација во Агенцијата за аудио и аудиовизуелни медиумски услуги | Изменети Правилници |   2024 година |
| 1.4 | Унапредување на соработката со медиумските регулатори од други земји | Размена на практики, знаења и искуства со медиумските регулатори, особено со оние во земјите од регионот | Одржани работни средби | во континуитет |
|
| 1. **Регулаторни цели**
 |
|   | **Стратешка цел** | **Активности**  | **Индикатор** | **Година на реализација** |
| 2.1 | Унапредување на медиумската регулатива | Изготвување и усвојување на сите подзаконски акти потребни за да се обезбеди соодветна примена на законските измени од јули 2023 година | Изработени нови подзаконски акти  | до јули 2025 година |
| Натамошна адаптација и подобрување на постојните подзаконски акти согласно настанатите измени  | Изменети подзаконски акти | во континуитет |
| Активно учество во идните измени на медиумската регулатива и изработка на анализа која ќе послужи како стручна основа за понатамошни измени и дополнувања на законите | Изработена и доставена анализа до МИОА | декември 2026 година |
| 2.2 | Зајакнување на слободата на изразување и медиумски плурализам | Иницијатива за измени на легислативата во врска со медиумскиот плурализам | Изработен и доставен документ до МИОА | во втора половина од 2024 година |
| Учество во работата на Координативното тело за следење на почитувањето на Кодексот за однесување во онлајн просторот за време на изборни процеси и референдуми, одржување и ажурирање на веб страницата [www.izborenkodeksonline.mk](http://www.izborenkodeksonline.mk) и администрирање на наменската е-маил адреса на телото | Одржани состаноци на координативното тело, ажурирана веб страница  | од денот на распишување на избори/референдум до нивно завршување |
| 2.3 | Зголемување на конкурентноста и одржливоста на медиумскиот пазар | Студија за обезбедување сознанија за обемот и карактеристиките на вкупниот медиумски пазар и на посебните медиумски сектори, вклучувајќи ги и давателите на аудиовизуелни медиумски услуги по барање, платформите за споделување видеа и инфлуенсерите/влогерите. | Изработена студија | во 2025 година |
| Анализа за оправданоста за воведување даночни олеснувања за регионалните и локалните радиодифузери и за непрофитните радиодифузни установи | Изработена анализа | во 2025 година |
| Редовни годишни анализи на пазарот на аудио и аудиовизуелната дејност | Изработени анализи | во континуитет |
| Формирање на работна група со давателите на аудиовизуелни медиумски услуги по барање.  | Одржани работни средби | во континуитет |
| Активности за формирање мрежа за соработка помеѓу релевантни институции и организации | Формирана мрежа и одржани состаноци | формирање на мрежата – 2024/2025, координирање на работата на мрежата - во континуитет |
| Иницијатива за формирање фонд за поддршка на медиумскиот плурализам | Доставена иницијатива до МИОА | во 2025 година |
| 2.4 | Понатамошен развој на медиумската писменост и поттикнување на социјалната инклузија | Организирање Денови на медиумска писменост, организирање работилници, објавување едукативни материјали и поддршка на Мрежата за медиумска писменост | Одржани годишни „Денови на медиумска писменост“, одржани работилници, објавени едукативни материјали | во континуитет |
| Подзаконски акт со кој јасно ќе се пропишат начините на кои телевизиите, радијата и давателите на медиумски услуги по барање ќе обезбедат поголема социјална инклузија  | Усвоен подзаконски акт | во 2024 година |
| Зголемување на свесноста за третманот на родовите прашања во медиумите | Изработени анализи, организирани дебати и работилници, преведени и десеминирани документи и препораки | во континуитет |
| 2.5 | Јакнење на саморегулација и корегулацијата | Активности, работни средби и состаноци за донесување на кодекси на однесување за заштита на малолетната публика од штетни комерцијални комуникации Изработка на подзаконски акти за заштита на малолетната публика од штетни комерцијални комуникации (доколку релевантните кодекси не се донесат најдоцна до јули 2025 година, или ако не се спроведуваат ефективно) ,  | Изработка на кодексИзработка на подзаконски акти |  јули 2025 година  јули 2027 година |
| 2.6 | Зајакнување на заштита на малолетната публика | Подзаконски акти за имплементација на законските одредби во врска со новите субјекти кои се предмет на регулација | Изработка на подзаконски акти | во 2024 година |
| Поттикнување на операторите да усвојат кодекс во врска со заштитата на малолетната публика | Изработка на кодекс | во 2024 година |
| Спроведување кампања со која ќе се информираат граѓаните за можноста за заштита на нивните интереси од штетни содржини обезбедени од страна на новите субјекти што ќе бидат предмет на регулација | Спроведенa кампањa | во 2025 година |
| 2.7 | Зголемување на транспарентноста на медиумската сопственоста | Водење и ажурирање на регистрите за сопственоста на радиодифузерите; изработка на редовни годишни извештаи за медиумската сопственост; поттикнување на радиодифузерите да ги објават податоците за сопственост на својата веб страница | Ажурирани регистри,Изработени извештаи | во континуитет |

1. Европска Комисија, Извештај од скрининг процесот на РС Македонија за кластер 1 – фундаментални права, достапно на: <https://neighbourhood-enlargement.ec.europa.eu/screening-report-north-macedonia_en>, пристапено на 27.09.2023г. [↑](#footnote-ref-1)
2. Европска Комисија, Извештај за Северна Македонија за 2023 година; 08.11.2023 година, достапно на: [SWD\_2023\_693 North Macedonia report\_F\_MK2 (002).docx (live.com)](https://view.officeapps.live.com/op/view.aspx?src=https%3A%2F%2Fwww.sep.gov.mk%2Fdata%2Ffile%2FPregovori%2FSWD_2023_693%2520North%2520Macedonia%2520report_F_MK2%2520(002).docx&wdOrigin=BROWSELINK), пристапено на 28.11.2023 година [↑](#footnote-ref-2)